El ministre Bustinduy posa Gandia com a exemple en la lluita contra l?intrusisme en els pisos turístics
23 maig 2025

## El ministre Bustinduy posa Gandia com a exemple en la lluita contra l?intrusisme en els pisos turístics23 maig 2025Última actualització: 23 maig 2025

![](../gestion/img/1b848d3fced33a5e12f681cd828765f14ab85532e181b0b8a03f47e7dfd2f952.jpg)  
  

“_Gandia ha fet un treball exemplar en la lluita contra l’intrusisme, en les tasques d’inspecció, en l’esforç per regularitzar i controlar una activitat econòmica fonamental per a la ciutat_”. Amb aquestes paraules, el ministre de Drets Socials, Consum i Agenda 2030, **Pablo Bustinduy**, ha valorat la tasca que s’està desenvolupant des de l’executiu municipal, juntament amb el sector, per a garantir el dret a l’habitatge i evitar la proliferació de pisos turístics il·legals.

El ministre ha visitat hui Gandia per a mantindre una trobada amb l’alcalde de la ciutat, **José Manuel Prieto**, i amb regidors municipals, amb qui ha abordat diversos aspectes que involucren ambdues administracions. Tant l’alcalde de Gandia com el ministre han comparegut davant els mitjans de comunicació després que Bustinduy haja signat en el Llibre d’Honor de la ciutat.

Prieto ha agraït la visita i ha destacat que Gandia es _“una ciutat hospitalària, acollidora, inclusiva i oberta, que sempre treballa des de les aliances amb les Administracions i el sector turístic a través la qualitat i la sostenibilitat”. “La_ _nostra_ _ciutat aposta de manera decidida_ _per l’__excel·lència, la_ _professionalització del sector_ _turístic i l’erradicació de l’intrusisme i el_ _lloguer_ _il·legal”._

El primer edil ha repassat el recorregut de la ciutat en matèria de regulació de l’allotjament turístic, esmentant iniciatives pioneres com l’exigència de certificats de compatibilitat urbanística des de 2018, mesures que més tard van ser adoptades per altres administracions. “A_questes polítiques no sols garanteixen legalitat, sinó que protegeixen l’esforç dels professionals que treballen conforme a la normativa_”.

Per la seua banda, el ministre **Pablo Bustinduy** ha valorat positivament la col·laboració de l’Ajuntament de Gandia, assenyalant que “_quan hi ha voluntat política i cooperació institucional, es poden revertir lloguers turístics il·legals que afecten el dret a l’habitatge_”.

També ha incidit en què l’activitat dels pisos turístics s’ha de fer en condicions que respecten la legalitat. “_Qualsevol activitat econòmica ha de complir el que diguen les lleis i s’ha de realitzar sota paràmetres de sostenibilitat que garantisquen la cohesió i el benestar social de la ciutadania”._

El ministre ha instat totes les institucions a fer el que estiga en la seua mà per a garantir el dret a un habitatge digne. El responsable de Consum ha demanat concretament a la Generalitat Valenciana que sancione de manera urgent les empreses que anuncien pisos turístics de forma irregular a través de plataformes. Bustinduy ha recordat que la Generalitat és l’única administració que té competències per a actuar contra les empreses concretes que publiciten aquests habitatges.

En aquest sentit, cal recordar que Consum ha ordenat aquesta setmana a Airbnb tancar més de 65.000 pisos turístics a tot el país que s’anunciaven de manera irregular en la plataforma.

  

Aquesta trobada ha servit per a establir línies d'actuació conjunta amb el Ministeri per a combatre l'intrusisme i la publicitat enganyosa o fraudulenta de pisos turístics. “_El Ministeri compta amb la nostra col·laboració com a ciutat referent que som en activitat turística_”.

  

  

**Pla d’Accessibilitat Turística i Agenda 2030**

Prieto ha aprofitat per a abordar altres assumptes com la posada en marxa del Pla Estratègic d'Accessibilitat Turística de Gandia i les línies d'actuació de l'Agenda Urbana 2030.

Respecte al Pla, s’ha afirmat que es tracta d’una eina clau per a garantir que la ciutat siga inclusiva per a les persones amb diversitat funcional i persones dependents, consolidant la seua vocació com a destinació hospitalària.

Pel que fa a **l’Agenda 2030,** Gandia ha aprovat recentment el seu pla estratègic municipal, que marca un full de ruta cap a una ciutat més inclusiva, cohesionada i adaptada als desafiaments socials i mediambientals del present. “_Estem apostant per la sostenibilitat urbana, la transició energètica, l’economia circular i la digitalització de l’administració pública_”, ha destacat l’alcalde.

En aquest sentit, Prieto ha anunciat que Gandia ha presentat un ambiciós projecte de transformació urbana dins dels nous plans d’acció integrats, amb l’objectiu d’aconseguir nous fons europeus per a modernitzar el seu model urbà i convertir-lo en un espai de més oportunitats per a residents i visitants.

  

[Twittear](https://twitter.com/share)